Keywords

Summary



Keywords

1. Kopienas preču zīme – Reģistrācijas procedūra – Preču zīmes pieteikuma atsaukšana, ierobežošana un grozīšana – Prasība rīkoties skaidri un bez nosacījumiem – Pakārtoti ierosināts ierobežojums – Neņemšana vērā

(Padomes Regulas Nr. 40/94 44. panta 1. punkts)

2. Kopienas preču zīme – Kopienas preču zīmes definīcija un iegūšana – Absolūti atteikuma pamatojumi – Preču zīmes, kam nav atšķirtspējas – Trīsdimensiju preču zīme – Konfektes forma

(Padomes Regulas Nr. 40/94 7. panta 1. punkta b) apakšpunkts)

3. Kopienas preču zīme – Kopienas preču zīmes definīcija un iegūšana – Absolūts atteikuma pamatojums – Preču zīmes, kam nav atšķirtspējas, aprakstošas preču zīmes vai parastas preču zīmes – Izņēmums – Atšķirtspējas iegūšana izmantošanas rezultātā – Novērtēšanas kritēriji

(Padomes Regulas Nr. 40/94 7. panta 3. punkts)

Summary

1. Lai gan ir tiesa, ka saskaņā ar Regulas Nr. 40/94 par Kopienas preču zīmi 44. panta 1. punktu pieteikuma iesniedzējs var jebkurā laikā atsaukt savu Kopienas preču zīmes pieteikumu vai ierobežot tajā ietverto preču vai pakalpojumu sarakstu, tādējādi tiesības ierobežot preču un pakalpojumu sarakstu ir vienīgi pieteicējam, kurš var jebkurā laikā iesniegt šādu lūgumu Iekšējā tirgus saskaņošanas birojam (preču zīmes, paraugi un modeļi), daļējs vai pilnīgs Kopienas preču zīmes pieteikuma atsaukums vai tajā ietverto preču vai pakalpojumu saraksta ierobežošana ir jāveic skaidrā un beznosacījumu veidā.

Līdz ar to nav ņemams vērā prasītāja mēģinājums sūdzībā, kas iesniegta par reģistrācijas atteikumu, pakārtoti, proti, tikai tad, ja Apelācijas padome paredzētu noraidīt šo pieteikumu attiecībā uz visām tā precēm ierosināt ierobežot to preču sarakstu, uz kurām attiecas pieteikums, tikai tā daļā.

(sal. ar 19., 20. punktu)

2. Trīsdimensiju apzīmējumam, ko veido ovālas formas un gaiši kastaņbrūnas krāsas konfekte, ko raksturo uzliektas malas, apaļš iedobums centrā un plakana apakšējā daļa, kuras reģistrācija ir lūgta attiecībā uz “konfektēm”, kas ietilpst 30. klasē atbilstoši Nicas Nolīgumam, saskaņā ar Regulas Nr. 40/94 par Kopienas preču zīmi 7. panta 1. punkta b) apakšpunktu, nepiemīt atšķirtspēja attiecībā uz norādītajām precēm, jo attiecīgā forma būtiski neatšķiras no citām attiecīgo preču pamatformām, kuras ierasti izmanto nozarē, bet tā drīzāk izskatās pēc to alternatīvas, kas nedos iespēju vidusmēra patērētājam ātri un nešaubīgi atšķirt prasītāja konfektes no konfektēm ar citu komerciālo izcelsmi.

(sal. ar 44., 45. punktu)

3. Atšķirtspējas iegūšana preču zīmes izmantošanas rezultātā, ko nosaka Regulas Nr. 40/94 7. panta 3. punkts, prasa, pirmkārt, lai vismaz vērā ņemama konkrētās sabiedrības daļa, pateicoties preču zīmei, identificētu attiecīgās preces un pakalpojumus kā noteikta uzņēmuma preces un pakalpojumus. Tomēr nevar uzskatīt, ka apstākļi, kuros ir iegūta atšķirtspēja izmantošanas rezultātā, ir iestājušies, pamatojoties uz vispārīgiem un abstraktiem datiem, tādiem kā norādītie procenti.

Otrkārt, lai atļautu preču zīmes reģistrāciju saskaņā ar Regulas Nr. 40/94 7. panta 3. punktu izmantošanas rezultātā iegūtā atšķirtspēja ir jāpierāda tajā Eiropas Savienības daļā, kur tai šādas atšķirtspējas nebija saskaņā ar minētās regulas 7. panta 1. punkta no b) līdz d) apakšpunktam.

Treškārt, konkrētajā lietā novērtējot, vai preču zīme izmantošanas rezultātā ir ieguvusi atšķirtspēju, ir jāņem vērā tādi faktori kā tostarp preču zīmes tirgus daļa, to, cik intensīva, ģeogrāfiski izplatīta un ilgstoša ir bijusi preču zīmes izmantošana; uzņēmuma ieguldījums preču zīmes popularizēšanā; to ieinteresēto personu procentuālais daudzums, kas, pateicoties preču zīmei, identificē preci kā noteikta uzņēmuma preci; kā arī Tirdzniecības un rūpniecības kameras vai citu profesionālo organizāciju paziņojumi.

Ceturtkārt, preču zīmes atšķirtspēja, ietverot atšķirtspēju, kas iegūta izmantošanas rezultātā, ir arī jānovērtē saistībā ar precēm un pakalpojumiem, attiecībā uz kuriem ir pieteikta preču zīmes reģistrācija, un ņemot vērā iespējamo aplūkojamo preču un pakalpojumu samērā informētā, uzmanīgā un apdomīgā vidusmēra patērētāja uztveri.

(sal. ar 56.–59. punktu)